
VENDIM 

Nr. 83/2026 

PËR DISA NDRYSHIME DHE SHTESA NË VENDIMIN E KUVENDIT NR. 166,
DATË 16.12.2004, “PËR MIRATIMIN E RREGULLORES SË KUVENDIT
TË REPUBLIKËS SË SHQIPËRISË”, I NDRYSHUAR

Në mbështetje të nenit 75, pika 2, të Kushtetutës dhe nenit 117 të Rregullores së Kuvendit, me propozim të një grupi deputetësh,

K U V E N D I

I REPUBLIKËS SË SHQIPËRISË

V E N D O S I:

Në vendimin e Kuvendit nr. 166, datë 16.12.2004, “Për miratimin e Rregullores së Kuvendit të Republikës së Shqipërisë”, i ndryshuar, bëhen këto ndryshime dhe shtesa:

Neni 1

Në nenin 7 në fund të pikës 3/1 shtohet fjalia me këtë përmbajtje:
“Kryesimi i grupeve të miqësisë përcaktohet nga Kryetari i Kuvendit në këshillim me kryetarët e grupeve parlamentare duke mbajtur parasysh përfaqësimin politik sipas përpjesëtimit që zënë në Kuvend.”.

Neni 2

Në nenin 10, pika 3, fjalia e tretë ndryshohet si më poshtë:
“Sekretariati për Procedurat, Votimet dhe Etikën përbëhet nga një sekretar dhe pesë anëtarë, në raporte të barabarta ndërmjet shumicës dhe pakicës parlamentare dhe kur votat në këtë Sekretariat ndahen në mënyrë të barabartë, vota e Sekretarit është përcaktuese.”.

Neni 3

Neni 17 ndryshohet si më poshtë: 





“Neni 17

Kushtet e punës për grupet parlamentare

1. Grupeve parlamentare u sigurohen mjediset e punës dhe pajisjet e nevojshme për funksionimin e tyre, në dispozicion të deputetëve dhe të stafit mbështetës. 
2. Çdo grupi parlamentar i vihet në dispozicion staf politik mbështetës. Grupi parlamentar më i madh i shumicës dhe grupi parlamentar më i madh i pakicës kanë në dispozicion një numër stafi politik mbështetës të barabartë, i cili nuk mund të jetë më i vogël se numri i përgjithshëm i komisioneve të përhershme, dhe që përcaktohet me vendim të Byrosë së Kuvendit. Grupet e tjera parlamentare kanë në dispozicion një numër stafi politik mbështetës në proporcion me madhësinë e grupit parlamentar, sipas numrit dhe pozicionit të përcaktuar me vendim të Byrosë së Kuvendit.”.

Neni 4

Në nenin 19 bëhen këto ndryshime:
1.	Pika 1 ndryshohet si më poshtë:
“1. Kuvendi miraton në seancë plenare ngritjen e 11 komisioneve të përhershme me emërtesat dhe fushat e përgjegjësisë si më poshtë:
Komisioni për Ekonominë, Punësimin dhe Financat.
(Çështjet e politikave ekonomike me përqasjen ndaj tregut të përbashkët europian, Buxhetin e Shtetit dhe mbikëqyrjen e zbatimit të tij, marrëdhëniet e punësimit, lirisë së lëvizjes së punëtorëve, financat publike, privatizimet dhe sistemi bankar.)
Komisioni për Çështjet Ligjore dhe Administratën Publike. 
(Kodet dhe ligjet duke garantuar përputhshmërinë dhe zbatueshmërinë e tyre me standardin europian, organizimin e pushtetit gjyqësor dhe raportimin e tij, administratën e pushtetit gjyqësor, administratën publike, institucionet e pavarura në sistemin e drejtësisë.)
Komisioni për Çështjet e Brendshme dhe të Mbrojtjes. 
(Çështjet e brendshme, të rendit, organizimin e mbrojtjes dhe sigurisë kombëtare e publike, organizimin e forcave të armatosura dhe bashkëpunimin ushtarak, çështjet e organizimit dhe funksionimit të pushtetit vendor, emergjencat civile dhe mbrojtja nga fatkeqësitë, shërbimet sekrete.)
Komisioni për Edukimin, Shkencën dhe Sportet. 
(Çështjet në fushën e arsimit, kërkimit shkencor, inovacionit dhe politikat e zhvillimit të sportit.)
Komisioni për Shëndetësinë dhe Mirëqenien Sociale. 
(Çështjet lidhur me politikat shëndetësore, sigurimet shoqërore, familjen, gruan dhe çështjet për mirëqenien sociale.)
Komisioni për Burimet Natyrore, Infrastrukturën dhe Zhvillimin e Qëndrueshëm. 
(Çështjet në fushën e energjisë, burimeve natyrore dhe biodiversitetit, infrastrukturën, industrinë dhe telekomunikacionin, rregullimin e territorit, tregtinë dhe mbrojtjen e mjedisit dhe çështjet për zhvillimin e qëndrueshëm.)
Komisioni për të Drejtat e Njeriut dhe Mjetet e Informimit Publik.
(Çështjet në fushën e të drejtave dhe lirive themelore të njeriut, çështjet lidhur me veprimtarinë e mediave audiovizive dhe informimit dhe çështjet për garantimin e lirisë së shprehjes.)
Komisioni për Bujqësinë, Ushqimin dhe Zhvillimin Rural.
(Çështjet e bujqësisë, blegtorisë dhe peshkimit, çështjet e zhvillimit rural, çështjet e kontrollit dhe garantimit të sigurisë ushqimore, monitorimin e zbatimit të politikave në fushën e bujqësisë dhe të sigurisë ushqimore.)
Komisioni për Kulturën, Turizmin dhe Diasporën. 
(Çështjet e kulturës kombëtare dhe trashëgimisë kulturore, zhvillimin e turizmit të qëndrueshëm, politikat për ruajtjen e identitetit kulturor, gjuhësor të diasporës dhe të pjesëmarrjes së saj në proceset politike dhe sociale në vend.) 
Komisioni për Europën dhe Punët e Jashtme.
(Çështjet e integrimit europian, përafrimi i legjislacionit me legjislacionin e Bashkimit Europian, mbikëqyrja e zbatimit të angazhimeve që rrjedhin nga Marrëveshja e Stabilizim-Asociimit, mbikëqyrja e asistencës financiare të Bashkimit Europian për Shqipërinë, monitorimi i negociatave të anëtarësimit me Bashkimin Europian, politikat e jashtme, marrëdhëniet dhe bashkëpunimi ndërkombëtar, si dhe zbatimi i marrëveshjeve ndërkombëtare.)
Komisioni për Nismat Qytetare, Bashkëpunimin dhe Mbikëqyrjen Institucionale.
(Monitorimi dhe mbikëqyrja e zbatimit të strategjive, rezolutave, vendimeve dhe planeve të veprimit të Kuvendit; shqyrtimi dhe ndjekja e nismave të qytetarëve dhe peticioneve; realizimi dhe koordinimi, mbikëqyrja dhe kontrolli i zbatimit të ligjeve nga ekzekutivi, institucionet dhe agjencitë e pavarura prej tij, përmes koordinimit të procesit parlamentar për kontrollin post-legjislativ (PLS); koordinimi i dialogut dhe bashkëpunimit ndërinstitucional.)”.
2. Pas pikës 3 shtohet pika 4 me këtë përmbajtje: 
“4. Kudo në Rregulloren e Kuvendit emërtesat e komisioneve të përhershme zëvendësohen sipas emërtesave të komisioneve të përhershme në nenin 19, pika 1, të këtij vendimi.”.

Neni 5

Në nenin 20 pika 3 shfuqizohet.

Neni 6

Në nenin 27/1, pika 3, fjalët “si rregull 7 ditë përpara” hiqen.

Neni 7

Në nenin 28 bëhen këto ndryshime:
1. Në pikën 2 fjalia e dytë hiqet. 
2. Në fund të pikës 5 shtohet togfjalëshi “me përjashtim të projektligjeve që synojnë përafrimin e legjislacionit, marrëveshjet që lidhen me zbatimin e Marrëveshjes së Stabilizim-Asociimit dhe/ose detyrimeve që dalin nga procesi i negociatave të anëtarësimit, kur shqyrtimi i tyre është i nevojshëm për respektimin e afateve që rrjedhin nga procesi i negociatave për anëtarësim në Bashkimin Evropian.”.

Neni 8

Në nenin 32 në fund të pikës 2 shtohet fjalia më këtë përmbajtje:
“Kur mbledhja e komisionit thirret nga një e katërta e anëtarëve të tij, komisioni mblidhet brenda 2 ditëve kalendarike nga paraqitja e kërkesës.”.

Neni 9

Në nenin 34, pika 2, pas fjalëve “kalendarin dhe punimet e tij” shtohen fjalët “për bashkimin e nismave, të cilat i referohen të njëjtit ligj ose të njëjtit objekt.”.

Neni 10

Në nenin 36 bëhen këto ndryshime:
1. Titulli i nenit bëhet “Seanca dëgjimore publike në procesin legjislativ”.
2. Në fund të pikës 1 shtohet fjalia me këtë përmbajtje:
 	“Kur seanca dëgjimore kërkohet nga një e treta e anëtarëve të komisionit, komisioni mblidhet brenda 2 ditëve kalendarike nga paraqitja e kërkesës.”.

Neni 11

Në nenin 38, pika 3, pas fjalëve “Diskutimi në parim bëhet gjithmonë në prani të” shtohen fjalët “nismëtarit, si dhe”.

Neni 12

Në nenin 39 bëhen këto ndryshime:
1. Pika 1 ndryshon si më poshtë:
“1. Mbledhjet e komisioneve regjistrohen dhe transkriptohen në mënyrë të plotë në procesverbalin e mbledhjes.”.
2. Në pikën 2 fjalët “procesverbal i përmbledhur” zëvendësohen me fjalën “procesverbal”.
3. Pika 3 hiqet. 
4. Kudo në tekstin e Rregullores fjalët “procesverbal i përmbledhur” zëvendësohen me fjalën “procesverbal”.

Neni 13

Në nenin 48, pika 1, pas fjalisë së tretë shtohet fjalia e katërt me këtë përmbajtje: 
“Ky rregull zbatohet për të gjitha aktet që shqyrtohen dhe miratohen nga Kuvendi.”.

Neni 14

Në nenin 49 pas pikës 1 shtohet pika 1/1 me këtë përmbajtje: 
“1/1  Në rast të zgjatjes së seancës plenare përtej orës 22:00,  çdo kryetar grupi  parlamentar mund të kërkojë ndërprerjen e seancës dhe rifillimin e saj në ditën pasardhëse. Ndërprerja e seancës bëhet me votim të hapur nga Kuvendi.”.

Neni 15

   Në nenin 52 fjalët “dhe vetëm një herë për të njëjtën çështje” hiqen.

Neni 16

    Në nenin 58, pika 2, pas fjalëve “dhe të përbërjes së Këshillit të Ministrave” shtohen fjalët “shqyrtimi i projektligjeve”.

Neni 17

Në nenin 63, pika 1, shkronja “d”; në nenin 65, pika 2; në nenin 65/1 dhe në nenin 65/2 fjalët “10 ditë, 30 ditë ose 60 ditë” zëvendësohen me fjalët “10, 30 ose 60 ditë kalendarike”.

Neni 18

Në nenin 65/2 pika 4 ndryshohet si më poshtë:
“4. Masat disiplinore “përjashtim nga pjesëmarrja në seanca plenare/komisione” llogaritet me ditë kalendarike dhe shoqërohet me sanksion financiar të ndalimit të pagës së deputetit për aq ditë sa është marrë masa disiplinore.”.

Neni 19

      Në nenin 65/3 pika 4 ndryshohet si më poshtë: 
“4. Me paraqitjen e ankimit, vendimi i Sekretariatit për Procedurat, Votimet dhe Etikën pezullohet deri në dhënien e vendimit nga Byroja e Kuvendit.”.

Neni 20

Në nenin 68 bëhen shtesat dhe ndryshimet si më poshtë: 
1.	Në pikën 2 pas fjalës “relacion” shtohen fjalët “i cili nisur nga qëllimi, objektivat e hartimit të tij dhe acquis communautaire”.
2.	Pas pikës 2/1 shtohet pika 2/2 me këtë përmbajtje: 	
“2/2. Projektligjet që synojnë përafrimin e legjislacionit, marrëveshjet që lidhen me zbatimin e Marrëveshjes së Stabilizim-Asociimit dhe/ose detyrimeve që dalin nga procesi i negociatave të anëtarësimit depozitohen në Kuvend të shoqëruara me kartelën përkatëse “BE”, e cila hartohet nga propozuesi dhe përmban në mënyrë të përmbledhur:
a) referencat ndaj instrumenteve përkatëse të acquis communautaire të Bashkimit Evropian;
b) natyrën dhe shkallën e përafrimit (transpozim, amendim ose zbatim);
c) lidhjen e projektligjit me detyrimet që rrjedhin nga Marrëveshja e Stabilizim-Asociimit dhe/ose procesi i negociatave për anëtarësim;
ç) çdo element tjetër të nevojshëm për identifikimin e ndikimit të projektligjit në legjislacionin e përafruar me acquis të Bashkimit Evropian.”.
 
Neni 21

Në nenin 83 bëhen këto ndryshime:
1.Titulli i nenit 83 bëhet: “Shqyrtimi nen për nen i buxhetit në komisione.” 
2. Pika 1 ndryshohet si më poshtë: 
“1. Me miratimin në parim të projektligjit për buxhetin e shtetit dhe projektligjeve financiare në seancë plenare, komisionet e përhershme të Kuvendit fillojnë shqyrtimin nen për nen të projektligjit për buxhetin. Komisioni për Ekonominë, Punësimin dhe Financat, në cilësinë e komisionit përgjegjës, fillon shqyrtimin nen për nen duke shqyrtuar edhe rekomandimet apo amendamentet në raportet e komisioneve për dhënie mendimi, si dhe të Sekretariatit për Buxhetin e Kuvendit ose nga Kuvendi në seancë plenare.”.

Neni 22

Në nenin 86 në pikën 8 pas fjalëve “Në rastin e pranimit të dekretit” shtohen fjalët “edhe nëse Kuvendi vlerëson se jo çdo argument i dekretit është i vlefshëm për kthimin e ligjit.”. 

Neni 23

Në nenin 87 bëhen këto shtesa:
1. Në pikën 1 pas shkronjës “d” shtohet shkronja “dh” me këtë përmbajtje:
“dh) vendime të tjera të Gjykatës Kushtetuese sipas nenit 132 të Kushtetutës, zbatimi i të cilave është përcaktuar si detyrim i Kuvendit të Shqipërisë.”.
2. Pas pikës 5 shtohet pika 6 me këtë përmbajtje:
“6. Në rastet kur Këshilli i dërgon/paraqet nismëtarit rekomandimet për ndërmarrjen e nismës, ky i fundit detyrohet të raportojë për zbatimin e tyre në komisionin përgjegjës që ka miratuar aktin brenda afateve të përcaktuara nga Gjykata Kushtetuese në vendim ose brenda 6 muajve nga dërgimi i këtij rekomandimi.”.

Neni 24

Në fund të nenit 88 shtohet paragrafi me këtë përmbajtje:
“Në rastin e akteve normative me fuqinë e ligjit të nxjerra nga Këshilli i Ministrave, procedura e votimit është vetëm një votim për miratimin ose mosmiratimin e tyre.”.

Neni 25

Në nenin 96, pika 3, fjalia e dytë ndryshohet si më poshtë:
“Ato përfshihen në rend dite në një nga tri seancat pasardhëse nga data e paraqitjes, përveçse kur është kërkuar sipas rregullave të nenit 97 të kësaj Rregulloreje.”. 

Neni 26

Pas nenit 99 shtohet neni 99/1 me këtë përmbajtje: 

“Neni 99/1

E drejta për informim

1. Deputeti ka të drejtë të kërkojë informacione dhe shpjegime për çdo çështje që ka të bëjë me përmbushjen e detyrës së tij nga çdo institucion i pushtetit qendror dhe vendor. 
2. Titullarët e institucioneve janë të detyruar t’i përgjigjen deputetit brenda 15 ditëve nga data e paraqitjes së kërkesës. 
3. Në rast shkelje të pikës 2 të këtij neni, me kërkesë të një kryetari të grupi parlamentar, Kryetari i Kuvendit i kërkon titullarit të institucionit të kthejë përgjigje brenda 5 ditëve. Nëse nuk respektohet ky afat, Kryetari i Kuvendit i drejtohet organit epror duke kërkuar marrjen e masave për vënien në dispozicion të informacionit të kërkuar dhe nxjerrjen e përgjegjësive administrative për refuzimin e përmbushjes së detyrimit sipas pikave 1 dhe 2 të këtij neni.”.

Neni 27

Në nenin 103 bëhen këto ndryshime:
1.	Pika 3 ndryshohet si më poshtë:
“3. Raporti i institucioneve, pas paraqitjes, futet menjëherë në programin e punës së Kuvendit. Komisioni përgjegjës sipas fushës përkatëse të përgjegjësisë së institucioneve organizon seancë dëgjimore në prani të drejtuesit të organit kushtetues ose organit të krijuar me ligj për raportimin dhe shqyrtimin e raportit vjetor të institucionit dhe në përfundim të diskutimeve harton një projektrezolutë për vlerësimin e punës së institucionit me rekomandimet përkatëse për vitin pasardhës dhe ia përcjell atë Komisionit për Nismat Qytetare, Bashkëpunimin dhe Mbikëqyrjen Institucionale brenda afatit 3-ditor.”
2. Pas pikës 3 shtohet pika 3/1 si më poshtë:
“3/1. Komisioni për Nismat Qytetare, Bashkëpunimin dhe Mbikëqyrjen Institucionale merr në shqyrtim projektrezolutën e hartuar nga komisioni përgjegjës në prani të drejtuesit të organit kushtetues ose organit të krijuar me ligj që raporton dhe të relatorit/relatorëve të komisionit përgjegjës, në rast se çmohet e nevojshme prej tyre. Gjatë këtij procesi ky komision vlerëson si fillim zbatimin e rezolutës së Kuvendit për vitin paraardhës. Në përfundim të shqyrtimit Komisioni për Nismat Qytetare, Bashkëpunimin dhe Mbikëqyrjen Institucionale miraton projektrezolutën që i kalon seancës plenare. Në seancë plenare projektrezoluta prezantohet nga relatori/relatorët e Komisionit për Nismat Qytetare, Bashkëpunimin dhe Mbikëqyrjen Institucionale dhe relatori/relatorët e komisionit përgjegjës në rast se ka rekomandime të komisionit përgjegjës që nuk janë reflektuar në projektrezolutën e paraqitur në seancë.”.
3.	Pika 7 ndryshohet si më poshtë:
“7. Në seancë plenare, institucionet kushtetuese, Avokati i Popullit, Prokurori i Përgjithshëm, Drejtuesi i Këshillit të Lartë të Prokurorisë, Drejtuesi i Këshillit të Lartë Gjyqësor, kryetari  i Kontrollit të  Lartë të Shtetit paraqesin një përmbledhje të raportit jo më shumë se 10 minuta dhe më pas iu përgjigjen pyetjeve të deputetëve. Pyetjet depozitohen me shkrim nga çdo deputet jo më vonë se 24 orë para seancës. Në vijim lexohet projektrezoluta e komisionit përkatës për vlerësimin e punës së institucionit. 
4.	Në pikën 8 fjalia e dytë ndryshohet si më poshtë:
 “Koha e debatit është jo më shumë se 120 minuta.”.

Neni  28

Në nenin 103/1 bëhen ndryshimi dhe shtesa si më poshtë: 
 	1. Pika 6 ndryshon si më poshtë: 
“6 Komisionet e përhershme parlamentare sipas fushës përkatëse të përgjegjësisë mund të thërrasin institucionet kushtetuese të pavarura dhe institucionet e krijuara me ligj që të raportojnë dhe informojnë Kuvendin për çështje të integrimit europian, duke u koordinuar paraprakisht me Komisionin për  Europën dhe Punët e Jashtme.”.
2. Në fund të pikës 7 shtohet  fjalia me këtë përmbajtje: 
“Para miratimit kalendari koordinohet me Komisionin përgjegjës për Europën dhe Punët e Jashtme.”.

Neni 29

Në nenin 103/3  bëhen ndryshimet e mëposhtme: 
1. Pika 3 ndryshohet si më poshtë: 
“3. Pas miratimit të planit nga Konferenca e Kryetarëve, Kryetari i Kuvendit ia përcjell planin vjetor me afatet kohore të përcaktuara ministrit përgjegjës për marrëdhënie me Kuvendin, ministrit përgjegjës për negociatat me Bashkimin Evropian dhe/ose Kryenegociatorit dhe ministrive përgjegjëse.”.
3.	Në pikën 4 fjalët “Komisioni për Çështjet Europiane” zëvendësohen me fjalën “komisioneve”.

Neni 30

Në nenin 103/4 pas pikës 3 shtohet pika 4 me këtë përmbajtje: 
“4. Komisioni përgjegjës për Nismat Qytetare, Bashkëpunimin dhe Mbikëqyrjen Institucionale koordinon dhe mbikëqyr zbatimin e strategjive dhe planeve të veprimit të miratuara nga Kuvendi. Në mbyllje të çdo sesioni ai i paraqet Konferencës së Kryetarëve një raport informues për këtë proces. Kryetari i Kuvendit, nëse e çmon të arsyeshme, vendos paraqitjen e tij në seancë plenare.”.

Neni 31

Neni 104 ndryshon si më poshtë: 

“Neni 104

Nismat qytetare dhe peticionet

1. Nismat qytetare dhe peticionet, të cilat i drejtohen Kuvendit, shqyrtohen nga Komisioni përgjegjës për Nismat Qytetare, Bashkëpunimin dhe Mbikëqyrjen Institucionale.
2. Pranohen për shqyrtim nismat dhe peticionet të cilat janë bërë me shkrim, kanë emrin e dërguesit dhe nënshkrimet përkatëse, janë të kuptueshme dhe tregojnë qartë objektin e tyre.
3. Kërkesa me nismat qytetare dhe peticionet dërgohen nga Kryetari i Kuvendit në Komisionin përgjegjës për Nismat Qytetare, Bashkëpunimin dhe Mbikëqyrjen Institucionale. Kryetari i komisionit mund t’ua kthejë nismën ose peticionin dërguesve për rihartim ose t’u kërkojë atyre sqarime shtesë. 
 	4. Jo më vonë se 45 ditë nga data e marrjes së peticionit, kryetari i komisionit e paraqet kërkesën me nismën ose peticionin në komision duke propozuar njëkohësisht edhe mënyrën e trajtimit dhe zgjidhjes ligjore ose mospranimin e tij. Në rast se komisioni e gjykon të arsyeshme zgjidhjen e çështjes, mund të autorizojë kryetarin e komisionit për të paraqitur një deklaratë në seancën plenare të Kuvendit. Hapat e ndërmarrë dhe zgjidhja e çështjes së ngritur në peticion u njoftohen dërguesve të peticionit. 
5. Komisioni përgjegjës mund të vendosë dërgimin e nismës ose peticionit një komisioni tjetër parlamentar, që ka lidhje me objektin e peticionit, Këshillit të Ministrave, institucioneve publike dhe institucioneve të pavarura përgjegjëse për fushën për veprime të mëtejshme, me qëllim marrjen e informacioneve.  Në përfundim, komisioni jep shpjegime me shkrim, propozon nismë legjislative ose merr vendim.
6. Kuvendi miraton mekanizmin e trajtimit dhe shqyrtimit të nismave qytetare dhe peticioneve.”.

Neni 32

    Në nenin 110, pika 4, fjalia e dytë, fjalët “në përputhje me nenin 48 të kësaj Rregulloreje” zëvendësohen me fjalët “në mënyrë përpjesëtimore ndërmjet grupeve sipas përfaqësimit të tyre në Kuvend, por në çdo rast jo më shumë se 10 minuta për çdo deputet, me përjashtim të rastit të parashikuar nga neni 47, pika 1/2, të kësaj Rregulloreje.”

Neni 33

Neni 111 ndryshohet si më poshtë:

“Neni 111

Zgjedhja në organet kushtetuese ose të krijuara me ligj me propozim të institucioneve
 të tjera

1. Për kandidaturat në organet kushtetuese ose të krijuara me ligj, të cilat zgjidhen nga Kuvendi, me propozim të institucioneve të tjera, me përjashtim të rasteve kur nuk është parashikuar ndryshe në Kushtetutë ose në ligj, zhvillohet procedura e përzgjedhjes si më poshtë:
a)	Sekretari i Përgjithshëm tre muaj përpara përfundimit të mandatit ose menjëherë në rastet e shkarkimit të anëtarit të organit kushtetues ose të krijuar me ligj njofton me shkrim institucionin propozues, i cili fillon praktikat për zgjedhjen e anëtarit të ri. 
b) kandidaturat duhet të paraqiten në Kuvend 45 ditë përpara mbarimit të mandatit të anëtarit të organit dhe jo më vonë se 10 ditë pas shkarkimit të tij. 
c) me paraqitjen e kandidaturave, Kryetari i Kuvendit ia kalon ato menjëherë komisionit përgjegjës, i cili brenda tre javëve nga marrja e kërkesës organizon seanca dëgjimore publike me secilin kandidat dhe vendos nëse kandidaturat i plotësojnë kriteret kushtetuese, ligjore dhe meritën.
ç) Në rastin kur ka mangësi në dokumentacion për kandidaturën, komisioni i kërkon zyrtarisht institucionit propozues plotësimin e tij. Në rastin kur kandidatura nuk plotëson kriteret ligjore të përcaktuara në Kushtetutë ose në ligj, komisioni i kërkon Kryetarit të Kuvendit të njoftojë institucionin propozues. Procedura e shqyrtimit në Kuvend vazhdon me paraqitjen e kandidaturës së re nga institucioni propozues. 
2. Kuvendi shqyrton propozimin dhe kryen votimin për kandidatët në seancë plenare brenda një jave nga paraqitja e raportit të komisionit përkatës.
3. Kur asnjë nga kandidatët nuk merr shumicën e kërkuar të votave, Kuvendi njofton institucionin propozues. Procedura fillon me kandidatura të tjera nga e para sipas përcaktimeve të bëra në këtë nen, me përjashtim të rasteve kur është parashikuar ndryshe.
Neni 34

Pas nenit 111 shtohet neni 111/1 me këtë përmbajtje:

“Neni 111/1

Zgjedhja në organet kushtetuese ose të krijuara me ligj me propozim 
të një grupi deputetësh

1. Për kandidaturat në organet kushtetuese ose të krijuara me ligj, të cilat zgjidhen nga Kuvendi, me propozim të një grupi deputetësh, me përjashtim të rasteve kur nuk është parashikuar ndryshe në Kushtetutë ose në ligj, zhvillohet procedura e përzgjedhjes si më poshtë:
a) Komisioni përgjegjës tre muaj përpara mbarimit të mandatit të anëtarit të organit kushtetues ose të krijuar me ligj vendos shpalljen dhe publikimin e vakancës në faqen zyrtare të Kuvendit. Afati për paraqitjen e kandidaturave është 20 ditë nga publikimi i vendimit.
b) Në përfundim të afatit të përcaktuar në shpallje, komisioni përgjegjës u bën të njohur anëtarëve të Kuvendit listën me kandidaturat e vetofruara, si dhe brenda 5 ditëve nga dërgimi i listës organizon dëgjesën e hapur publike në mjediset e Kuvendit, ku njoftohen të marrin pjesë të gjithë anëtarët e tij. Lista me kandidatët e vetofruar bëhet publike në faqen zyrtare të Kuvendit.
c) Brenda tre javëve nga dëgjesa publike, të paktën 28 deputetë përzgjedhin kandidatin që do të mbështesin për t’ia propozuar Kuvendit sipas cilësive profesionale dhe performancës gjatë prezantimit. Një deputet mund të mbështesë vetëm një kandidat.
ç) Mbështetja me nënshkrimet e të paktën 28 deputetëve depozitohet zyrtarisht në protokollin e Kuvendit. Kryetari i Kuvendit ia kalon propozimin menjëherë komisionit përgjegjës, i cili brenda tre javëve nga marrja e propozimit vendos nëse kandidaturat i plotësojnë kriteret kushtetuese, ligjore dhe meritën. 
2. Kuvendi shqyrton propozimin dhe kryen votimin për kandidatët në seancë plenare brenda një jave nga paraqitja e raportit të komisionit përkatës.
3. Kur asnjë nga kandidatët nuk merr shumicën e kërkuar të votave, Kuvendi rishpall vakancën sipas përcaktimeve të bëra në këtë nen, me përjashtim të rasteve kur është parashikuar ndryshe.

Neni 35

Në nenin 115  pika 1 ndryshohet si më poshtë:
 	 “1. Kërkesa për shkarkimin e anëtarëve i paraqitet Kryetarit të Kuvendit me shkrim dhe në mënyrë të motivuar e konkrete për shkaqet e parashikuara në ligj nga jo më pak se 28 deputetë, me përjashtim të rasteve kur është parashikuar ndryshe.”.

Neni 36

Ky vendim hyn në fuqi menjëherë.
                            
									  K R Y E T A R I

                                                                                                                      Niko PELESHI


Miratuar në datën 21.5.2026

